LV Eiropas Savienības Oficiālais Vēstnesis C 162/20

Pieteikuma publikācija saskaņā ar 6. panta 2. punktu Padomes Regulā (EK) Nr. 510/2006 par lauksaimniecības produktu un pārtikas produktu ģeogrāfiskās izcelsmes norāžu un cilmes vietu nosaukumu aizsardzību

2012/C 162/13

Šī publikācija dod tiesības izteikt iebildumus pret pieteikumu atbilstīgi Padomes Regulas (EK) Nr. 510/2006 (1) 7. pantam. Komisijai jāsaņem paziņojumi par iebildumiem sešu mēnešu laikā no šīs publikācijas dienas.

VIENOTS DOKUMENTS

PADOMES REGULA (EK) Nr. 510/2006

“PORC DU SUD-OUEST”

EK Nr.: FR-PGI-0005-0909-07.11.2011

AĢIN ( X ) ACVN ( )

1. Nosaukums:

“Porc du Sud-Ouest”

2. Dalībvalsts vai trešā valsts:

Francija

3. Lauksaimniecības produkta vai pārtikas produkta apraksts:

3.1. Produkta veids:

1.1. grupa. Svaiga gaļa (un subprodukti)

3.2. Produkta apraksts, uz kuru attiecas nosaukums (1):

“Porc du Sud-Ouest” ir svaiga gaļa, ko iegūst no Francijas dienvidrietumu apgabalā dzimušajām un audzētajām cūkām, kuru barība visā nobarošanas posmā (sākot no 12. dzīves nedēļas) satur vismaz 30 % zobveida kukurūzas.

Cūkas tiek kautas tad, kad no tām iegūta neatdzisuša liemeņa masa ir vismaz 90 kg (bez maksimālās masas ierobežojuma) ar pielaidi 3 kg ļoti karstos vasaras periodos (no 1. jūnija līdz 30. septembrim).

“Porc du Sud-Ouest” liemeņu galīgais pH nedrīkst būt mazāks par 5,5 un lielāks par 6,2.

Šo liemeņu izcirtņu krāsa atbilst 3.–6. līmenim saskaņā ar Japānas krāsu skalu.

Fizikāli ķīmisko īpašību ziņā “Porc du Sud-Ouest” gaļa ir bagāta ar polinepiesātinātajām taukskābēm (piemēram, linolskābes līmenis speķa kopējā taukskābju daudzumā ir no 10 % līdz 15 %), turklāt šai gaļai ir raksturīgs salīdzinoši zems piesātināto taukskābju līmenis.

Gaļa ir bagāta arī ar lipīdiem un E vitamīnu.

Organoleptisko īpašību ziņā “Porc du Sud-Ouest” gaļa ir sārtāka par standarta cūkgaļu, tā ir sulīga, maiga un ar izteiktu garšu.

Lai mazinātu cūkām stresu, kas negatīvi ietekmē galīgo pH un pasliktina gaļas kvalitāti, attālumam no cūkaudzētavas līdz kautuvei jābūt iespējami īsākam, proti, ne vairāk par 200 km jeb laika ziņā cūku transportēšana nedrīkst būt ilgāka par 6 stundām.

Tirdzniecībā svaigu “Porc du Sud-Ouest” gaļu piedāvā liemeņos, pusliemeņos, izcirtņos, atkaulotos vai neatkaulotos gabalos.

3.3. Izejvielas (tikai pārstrādātiem produktiem):

Neattiecas.

3.4. Dzīvnieku barība (tikai dzīvnieku izcelsmes produktiem):

Visā cūku audzēšanas posmā dzīvnieku barībā nedrīkst lietot manioku, saldos kartupeļus, pārtikas atkritumus, gaļas miltus, kaulu miltus, spalvas vai asinis, ne arī kādas citas sauszemes dzīvnieku izcelsmes olbaltumvielas, izņemot želatīnu, ko izmanto kā uztura bagātinātāju ar vitamīniem un minerālvielām, un piena un piena produktu olbaltumvielas.

Posmā pēc atšķiršanas līdz kaušanai cūku barības sastāvā jābūt vismaz 60 % labības graudu, to produktu un blakusproduktu.

Nobarošanas posmā jeb no 12. dzīves nedēļas līdz kaušanai cūku barībā nedrīkst lietot palmu eļļu (piesātināto taukskābju avots), zivju izcelsmes produktus un augšanas veicinātājus. Šajā posmā cūku barības sastāvā jābūt vismaz 30 % zobveida kukurūzas, turklāt barības linolskābes saturam jābūt lielākam par 1,1 % (11 g/kg barības) un mazākam par 1,7 % (17 g/kg barības).

3.5. Īpaši ražošanas posmi, kas jāveic noteiktajā ģeogrāfiskajā apgabalā:

Gaļas kvalitāti nosaka tas, ka visi cūku audzēšanas posmi (dzimšana, pēcatšķiršanas periods, nobarošana) norit tikai un vienīgi noteiktajā ģeogrāfiskajā apgabalā.

3.6. Īpaši noteikumi griešanai, rīvēšanai, iepakošanai u. c.:

Nav.

3.7. Īpaši noteikumi marķēšanai:

Produkta marķējumā iekļauj:

— aizsargātās ģeogrāfiskās izcelsmes norādes nosaukumu “Porc du Sud-Ouest”;

— Eiropas Savienības AĢIN krāsainu logotipu, kuru var papildināt ar atšifrējumu “Aizsargātā ģeogrāfiskās izcelmes norāde”.

4. Precīza ģeogrāfiskā apgabala definīcija:

Ar AĢIN “Porc du Sud-Ouest” apzīmētā produkta ražošanas ģeogrāfiskajā apgabalā ietilpst šādi administratīvie reģioni:

— Akvitānijas reģions,

— Dienvidpireneju reģions,

— Puatū-Šarantas reģions.

5. Saikne ar ģeogrāfisko apgabalu:

5.1. Ģeogrāfiskā apgabala specifika:

Dienvidrietumu apgabalam piemīt divas īpašas tradīcijas: pirmkārt, tas ir sens cūkkopības apgabals un, otrkārt, tas ir apgabals, kurā cūku barībā tradicionāli lieto zobveida kukurūzu, kam ir savdabīgas īpašības un liela uzturvērtība, jo vietējais klimats ir labvēlīgs tās audzēšanai.

Sens cūkkopības apgabals

Dienvidrietumu apgabalā jau daudzus gadsimtus cūkkopība ieņem nozīmīgu vietu. Par šo tradīciju liecina daudzie gadatirgi un tirdziņi, kuros kopš Viduslaikiem tirgoja sivēnus un kuri norisinājās tādās pilsētās kā Garlin, Tarbes, Lembeye, Soumoulou, Dax, Garris, Saint Palais, Rabastens de Bigorre, Puylaurens, Villefranche de Rouergue, bet no XIX gadsimta beigām – arī Aveyron un Tarn departamentā.

Trīs dienvidrietumu apgabala departamenti – Dordogne, Corrèze, Aveyron – 1862. gadā bija pirmie trīs Francijas departamenti, kuros izveidoja cūku ganāmpulkus.

Ilgu laiku dienvidrietumu apgabala laukos cūkgaļa bija galvenais gaļas ēdiens. Lielākā daļa lauku ģimeņu audzēja savu cūku, kuru parasti nokāva ziemā, rīkojot lielus ģimenes svētkus, kuros aicināja arī kaimiņus. Cūkkopības zinātība attīstījusies ar laiku: uzturā un vēlāk tirdzniecībā tika izmantotas visas cūkas liemeņa daļas – gan kā svaiga gaļa, gan arī kā pārstrādāta gaļa (sālīta, žāvēta vai konservēta taukos). Dienvidrietumu apgabala lauku ģimenes joprojām glabā senās prasmes un receptes.

Vietējā mantojumā ir atrodamas daudzas liecības par šo seno “Porc du Sud-Ouest” ražošanu un patēriņu (tiesību akti, literatūra, raksti, mākslas darbi u. c.).

Cūku barībā tradicionāli lieto ar savdabīgām īpašībām un labo uzturvērtību apveltīto zobveida kukurūzu

Dienvidrietumu apgabals ir vēsturisks graudu kukurūzas audzēšanas apgabals (1930. gadā apgabalā saražoja 89 % no valstī iegūtā kopējā apjoma, mūsdienās – 41 %). Šajā apgabalā graudu kukurūzas audzēšanai izmanto 3 reizes vairāk LIZ (lauksaimniecībā izmantojamā zeme) nekā citos Francijas departamentos, turklāt tajā ražo aptuveni 50 reizes vairāk graudu kukurūzas nekā dienvidrietumu apgabala cūkkopības nozarei ir nepieciešams.

Dienvidrietumu apgabalā audzē galvenokārt zobveida kukurūzu gan vēsturisku iemeslu dēļ, gan arī (un jo īpaši) klimatisko apstākļu dēļ, kas ir labvēlīgi šīs vēlīnās šķirnes audzēšanai, kura ir siltumprasīga un mitrumprasīga: visā tās veģetācijas periodā valda laikapstākļi ar augstām temperatūrām un stipriem nokrišņiem vasarā. Iespēja, ka dienvidrietumu apgabalā temperatūru summa būs zemāka par vēlīnām šķirnēm nepieciešamo temperatūru, ir mazāka par 20 %, tādēļ vietējie lauksaimnieki droši uzņemas to audzēt. Tā kā vēlīnās kukurūzas ražība ir par 15–20 % lielāka nekā agrīnāku šķirņu ražība, dienvidrietumu apgabala lauksaimnieki audzē tikai un vienīgi zobveida kukurūzu.

Zobveida kukurūzai ir savdabīgas īpašības un laba uzturvērtība: zems mitruma līmenis (no 25 % līdz 30 %) ražas novākšanas laikā, augsts cietes saturs, kas produktam dod augstu enerģētisko vērtību (no 750 g līdz 780 g/kg sausnas). Zobveida kukurūza satur īpašus taukus, kas galvenokārt sastāv no nepiesātinātajām taukskābēm, tostarp no linolskābes (omega-6), kuru īpatsvars taukskābēs kopumā ir līdz 60 %. Turklāt zobveida kukurūza ir bagāta ar E vitamīnu (1,1–1,8 mg/g). Tā ir graudaugu kultūra ar augstu enerģētisko vērtību.

5.2. Produkta specifika:

Gaļa ar specifiskām īpašībām

“Porc du Sud-Ouest” gaļai ir raksturīgs specifisks tauku sastāvs, proti, zems piesātināto taukskābju līmenis (aptuveni 40 %) un augsts nepiesātināto taukskābju līmenis (aptuveni 60 %); šīs taukskābes ir būtiskas cilvēka organismam, jo organisms pats nespēj tās sintezēt. Minētās taukskābes ir gan zemādas speķī, gan cauraugušajā speķī.

Linolskābes (polinepiesātināta taukskābe) īpatsvars gaļas taukskābēs kopumā ir no 10 % līdz 15 %.

“Porc du Sud-Ouest” gaļai ir arī raksturīgs relatīvi augsts lipīdu līmenis (aptuveni 5,4 % taukskābju, salīdzinot ar 3,8 % taukskābju, ko satur Francijas standarta cūka), kontrolēts un optimāls pH (no 5,5 līdz 6,2) un augsts E vitamīna (antioksidants) līmenis. 2011. gada janvārī veicot “Porc du Sud-Ouest” cūkgaļas un Francijas standarta cūkgaļas fileju salīdzinošas analīzes, atklājās, ka E vitamīna līmenis “Porc du Sud-Ouest” gaļā ir par 15 % augstāks (0,16 mg/100 g) nekā Francijas standarta cūkgaļā (0,13 mg/100 g).

Šīs specifiskās fizikāli ķīmiskās īpašības ietekmē gaļas organoleptiskās īpašības, tā rezultātā cilvēki iecienījuši šo gaļu, jo pēc termiskās apstrādes tā kļūst sulīga, maiga un ar izteiktu garšu.

Gaļas sulīgums un maigums mainās atkarībā no lipīdu un ūdens daudzuma gaļā un jo īpaši no tās spējas aizturēt ūdeni. “Porc du Sud-Ouest” gaļā lipīdu līmenis ir augstāks, turklāt linolskābe ietekmē adipocītu izmēra samazināšanos un tādējādi nodrošina labāku ūdens aizturēšanu, kuru veicina arī pH, kas nedrīkst būt mazāks par 5,5 un lielāks par 6,2.

Termiski apstrādātai “Porc du Sud-Ouest” gaļai piemīt izteikta garša. Gaļas garšu, kuru degustācijas brīdī uztver ožas un garšas receptori, arī ietekmē galvenokārt lipīdu līmenis un pH. Polinepiesātināto taukskābju lipolīzes un oksidācijas rezultātā veidojas vienkāršas sekundāras molekulas, kas nosaka gan kopējo garšas intensitāti, kura ir lielāka nekā Francijas standarta cūkgaļai, gan arī smaržas intensitāti termiskās apstrādes laikā un degustācijas brīdī.

Turklāt garšu un smaržu ietekmē molekulu atdalīšanās gaļas nobriešanas posmā, kas notiek tikai tad, kad ir sasniegts vajadzīgais pH, kas atbilst AĢIN “Porc du Sud-Ouest” specifikācijā noteiktajai robežai.

Patērētājs ir atzinis šo atšķirību.

Turklāt “Porc du Sud-Ouest” gaļa ir sārtāka par Francijas standarta cūkgaļu. Gaļas krāsa ir atkarīga no mioglobīnu daudzuma, ko tā satur.

“Porc du Sud-Ouest” gaļas augstais E vitamīna līmenis palēnina gaļas sārtās krāsas samazināšanos uzglabāšanas laikā, jo E vitamīns pilda aizsargājošas funkcijas attiecībā uz mioglobīna oksidāciju.

Ārējais taukaudu slānis un cauraugušā speķa slānis ir pietiekami biezs, un tam ir balta krāsa.

Tradīcija audzēt “Porc du Sud-Ouest” cūkas, kas ir smagākas par Francijas standarta cūkām

Kopš pašiem pirmsākumiem dienvidrietumu apgabalā ražotās cūkas ir smagākas par Francijas standarta cūkām. 2010. gada kaušanas dati liecina, ka Francijas standarta cūkas liemeņa vidējais svars bija 91,71 kg, turpretī “Porc du Sud-Ouest” cūkas liemeņa vidējais svars – 94,03 kg (jeb vidējais dzīvsvars – 121 kg).

Smaga svara cūku audzēšanas tradīcija veicināja to, ka 1967. gadā tika izveidota dienvidrietumu kotācijas zona, kuras mērķis bija novērtēt darījumus, kas attiecas uz dienvidrietumu apgabalā ražoto cūku tirdzniecību. Dienvidrietumu kotācija, kas attiecas uz “Porc du Sud-Ouest” gaļas smaga svara liemeņiem, tika atzīta ar Padomes 1969. gada 28. oktobra Regulu (EEK) Nr. 2112/69 (OV, 29.10.1969.). Mainīga maksājumu sistēma, ko piemēro “Porc du Sud-Ouest” gaļas liemeņiem un kas mantota no minētās dienvidrietumu kotācijas, ir spēkā arī šodien, un to vienmēr publicē tirgu ziņu dienests.

“Porc du Sud-Ouest” – plaši izslavēta gaļa

Šīs abas tradīcijas, kas saistītas ar smaga svara cūku audzēšanu un to barošanu ar kukurūzu, ir likusi ražotāju grupām celt un “aizsargāt” sava produkta vērtību, kopīgi organizējot piedāvājumu. Kvalitātes pasākumi attiecībā uz “Porc du Sud-Ouest”, kurus astoņdesmitajos gados ierosināja Akvitānijas Cūkkopības starpnozaru apvienība, veicināja to, ka 1989. gadā šis produkts saņēma Francijas kvalitātes zīmi “Label Rouge”, kas dienvidrietumu apgabala cūkgaļai devusi konkrētu statusu.

Pasākumi attiecībā uz “Porc du Sud-Ouest” ir iepriekšminēto pasākumu turpinājums, jo “Porc du Sud-Ouest” cūkām ir kopīgas īpašības ar tām dienvidrietumu apgabala cūkām, kuru barībā izmantoja graudus un kurām piešķirta Francijas kvalitātes zīme “Label Rouge”: cūku uzturdevā tiek proporcionāli daudz izmantota kukurūza un graudaugi, gaļas īpašības atbilst tiem pašiem fizikāli ķīmiskajiem un vizuālajiem kritērijiem. Visbeidzot, liemeņu sadalei un vērtības noteikšanai piemēro identiskas vai pat stingrākas prasības.

Kopš paša sākuma un joprojām arī šodien kvalitātes pasākumi attiecībā uz “Porc du Sud-Ouest” gūst lielu atsaucību. Par to liecina gan raksti un receptes, kuri kopš 1991. gada publicēti specializētos laikrakstos un žurnālos, gan šajos pasākumos iesaistīto dalībnieku skaits (1997.–2010. g.), gan arī šim produktam veltīto tīmekļa vietņu skaits. Kvalitātes pasākumi un produkta popularitāte nostiprināja “Porc du Sud-Ouest” reputāciju.

“Porc du Sud-Ouest” gaļas popularitāte saglabājusies daudzu gadu gaitā un vēl aizvien turpina augt. Šo faktu apliecina tas, ka patērētāji parasti spontāni izvēlās tieši šo produktu, dodot tam acīmredzamu priekšroku, un uzskata, ka šī cūkgaļa būtiski atšķiras no Francijas standarta cūkgaļas un ka par to ir vērts maksāt lielāku cenu.

5.3. Saikne starp ģeogrāfisko apgabalu un produkta kvalitāti vai īpašībām (ACVN) vai produkta īpašo kvalitāti, reputāciju vai citām īpašībām (AĢIN):

Gaļas specifisko īpašību pamatā ir cūku barība, kas satur zobveida kukurūzu

Dienvidrietumu apgabalam piemīt divas īpašas tradīcijas: pirmkārt, tas ir sens cūkkopības reģions un, otrkārt, tas ir reģions, kurā cūku barībā tradicionāli izmanto ar savdabīgām īpašībām un lielu uzturvērtību apveltīto zobveida kukurūzu, jo vietējais klimats ir labvēlīgs tās audzēšanai.

Zobveida kukurūzas audzēšanas dinamika dienvidrietumu apgabalā veicinājusi šā graudauga izmantošanu cūku uzturdevā, kas noteikta nobarošanas posmam: sākot no 12. dzīves nedēļas “Porc du Sud-Ouest” cūku uzturdevā iekļauj vismaz 30 % zobveida kukurūzas. Turklāt šīs uzturdevas sastāvā jāiekļauj vismaz 1,1 % linolskābes. Tieši tas, ka dzīvnieki patērē barību, kuras enerģētiskā vērtība ir palielināta, pateicoties linolskābes līmenim un proporcionāli lielam zobveida kukurūzas daudzumam, nosaka gaļas specifiskās īpašības, proti, speķa specifisko sastāvu, kuram raksturīgs zems piesātināto taukskābju līmenis un augsts nepiesātināto taukskābju līmenis, kā arī relatīvi augsts lipīdu un E vitamīna līmenis.

Turklāt daudzie pētījumi pierādījuši, ka, ņemot vērā to, ka cūkas nepieder atgremotāju apakškārtai, cūkgaļas fizikāli ķīmiskās īpašības ir cieši saistītas ar cūkas uztura fizikāli ķīmiskajām īpašībām, kurām šajā gadījumā ir raksturīgs proporcionāli augsts linolskābes līmenis, kas saistīts ar proporcionāli lielu zobveida kukurūzas daudzumu barībā.

Dzīvnieki, kas nepieder atgremotāju apakškārtai, pārtikas taukskābes uzkrāj tieši audos bez jebkādas ķīmiskās reakcijas atšķirībā no atgremotājiem, kuri piesātina organismu ar pārtikas taukskābēm un tādējādi zaudē polinepiesātināto taukskābju bioloģisko nozīmi (agrotehniķis C. Dutertre).

Konkrēti cūku gadījumā izēdinātajā barībā esošo taukskābju veids tieši ietekmē to taukskābju sastāvu, kas ir cūkas taukaudos (Flanzy u. c., 1970, Brooks 1971, Desmoulin u. c., 1983, Rhee u. c., 1988, Effets de la nature lipidique des régimes sur la composition en acides gras du jambon chez le porc lourd, Pantaleo u. c., 1999).

Polinepiesatinātās taukskābes, ko “Porc du Sud-Ouest” cūkas uzņem ar barību, tiek konstatētas to taukaudos (Courboulay un Mourot, 1995, Warmants u. c., 1999, Courboulay u. c., 1999). Tas ir apliecināts Dienvidrietumu apgabala Lauksaimniecības un vides attīstības apvienības (ADAESO) 1994.–2000. gadā veikto izmēģinājumu testu rezultātos.

Runājot par liemeņu lipīdu sastāvu, ir pierādīts, ka audos un it īpaši taukaudos konstatēto taukskābju īpašības ir cieši saistītas ar izēdinātās barības taukskābju sastāvu.

ADAESO veiktais pētījums apliecināja, ka “Porc du Sud-Ouest” gaļas specifiskās īpašības tiek nodrošinātas tieši ar barību, kuras sastāvā ir vismaz 30 % zobveida kukurūzas (specifikācijā noteiktais minimālais daudzums).

Attiecīgi var secināt, ka izslavētās “Porc du Sud-Ouest” gaļas specifiskās īpašības (sārta krāsa, sulīgums, maigums, izteiktā garša) izriet gan no dienvidrietumu apgabala cūkaudzētāju zinātības, jo tie turpina vietējās tradīcijas attiecībā uz smaga svara cūku nobarošanu ar zobveida kukurūzu, gan arī no zobveida kukurūzas īpašās kvalitātes taukskābju sastāva ziņā.

Atsauce uz specifikācijas publikāciju:

(Regulas (EK) Nr. 510/2006 5. panta 7. punkts)

https://www.inao.gouv.fr/fichier/CDCPorcduSudOuest31012012.pdf

(1) OV L 93, 31.3.2006., 12. lpp.